**erai goală**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe un pat zugrăvit

de o minte bolnavă

soarele curgea

peste umerii tăi

din păr îți crescuse

un curcubeu

liniști virgine îți pictau sânii

cu tăceri bocitoare

te-aş fi minţit că te urăsc

doar aşa ca o răzbunare

dar erai mai frumoasă

decât aş fi vrut

și cuvintele tale candelă

mă ardeau încă mocnit

mureai singură

chiar dacă înlăuntrul tău

mai era cineva

dumnezeu îți ștergea încet

fricile din suflet

aş fi vrut să semăn cu tine

să fiu eu cel dinlăuntrul tău

dar tu erai tot mai goală

ca o lună

ca un poem stors

iar visele mele

se amestecau iremediabil

cu un coșmar fără identitate

erai goală